钦定古今图书集成/明伦汇编/官常典/第559卷 > 刘政会
## 钦定古今图书集成/明伦汇编/官常典/第559卷 > 刘政会

按《唐书》本传，“政会，滑州胙人。隋大业中为太原鹰扬
府司马，以兵隶高祖麾下。王威等既贰，秦王欲先事
除之，遣政会为急变书告其反。时募士已集，乃执威
等囚之，然后举兵，政会功也。大将军府建，为户曹参
军，迁丞相府掾。武德初，授卫尉少卿，留守太原，调辑
戎政，远近懽服。会刘武周寇并州，晋阳豪杰举应之”，
政会为武周所擒，每密表贼形势。既平，复官爵，历光
禄卿，封邢国公。贞观初，转洪州都督，卒。太宗手诏：“政
会昔预义举有殊功，葬宜异等。”于是赠民部尚书，谥
曰襄。后追徙渝国。子元意袭爵。